[{"text_idx": "#000001", "text": "En la programo de la 56aj Baltiaj Esperanto-Tagoj, kiuj okazos la 9-17an de julio 2022 en la havenurbo Klajpedo (Litovio), estas planitaj du tuttagaj kaj du duontagaj ekskursoj. C\u0302i-sube estas konciza priskribo de la ekskursa programo."}, {"text_idx": "#000003", "text": "Trapasinte per pramo la markolon, unue ni venos al Juodkrante\u0307 (nigra bordo). Ekde malnovaj tempoj c\u0302i tiu log\u0302loko famig\u0302is ne nur kiel vilag\u0302eto de fis\u0302kaptistoj, sed ankau\u0306 kiel oazo por ripozo por homoj, sopirantaj al trankvilo. C\u0302i tie abundas malnovaj ripozvilaoj kaj somerdomoj. Ni vizitos la unikan galerion de ventoflagoj tipaj por apudmara regiono. Ventoflagoj aperis en 1844, kiam estis enkondukita nova sistemo de markado por fis\u0302istaj s\u0302ipoj. Apude ni trovos arbokovritan dunon, kiun oni nomas Monto de Sorc\u0302istinoj. Lau\u0306 legendo iam sorc\u0302istinoj kaj diabloj arang\u0302is festenojn sur c\u0302i tiu monto. Promenante lau\u0306 konatig\u0302a pado, ni admiros lignajn c\u0302izaj\u0302ojn de famaj majstroj, kiuj bildigas heroojn de malnovaj litovaj fabeloj kaj legendoj."}, {"text_idx": "#000004", "text": "Poste ni vizitos koloniojn de kormoranoj kaj grizaj cikonioj. Atinginte naturan rezervejon de Nagliai, ni promenos lau\u0306 konatig\u0302a pado tra Mortaj Dunoj, tiel nomatajn c\u0302ar iam sub ili estis entombigitaj \u2013 t. e., kovritaj de sablo \u2013 kelkaj vilag\u0302oj."}, {"text_idx": "#000005", "text": "G\u0302uinte nepriskribeble belajn pejzag\u0302ojn kaj tagmang\u0302inte, ni veturos al Nida \u2013 la plej granda log\u0302loko de la terlango. C\u0302i tie ni vidos etnografian bienon de fis\u0302kaptisto, galerion de sukceno, dometon de Thomas Mann, luteranan preg\u0302ejon konstruitan en 1888. Apude situas etnografia tombejo, en kiu anstatau\u0306 kutimaj tombos\u0302tonoj sur la tomboj estas specialaj monumentoj de malgranda arkitekturo (kriks\u030ctai). En la fino de la vojag\u0302o vin atendos miraklo de la Kurs\u0302a Terlanga naturo \u2013 duno Parnidz\u030cio. Al g\u0302i serpentumas konatig\u0302a pado. Sur la duno Parnidz\u030cio en 1995 aperis sunhorlog\u0302o-kalendaro, dedic\u0302ita por omag\u0302i la restarigon de la sendependeco."}, {"text_idx": "#000006", "text": "Unue lau\u0306 vojoj apud la bordo de la Kurs\u0302a Laguno ni atingos Kornon de Vente\u0307, kie ni vizitos malnovan ornitologian stacion. Korno de Vente\u0307 estas kabo c\u0302e la orienta bordo de Kurs\u0302a Laguno. G\u0302ia longo estas 5,5 km, la plej granda larg\u0302eco \u2013 2,2 km. Sur la pinto de la kabo kruckavaliroj iam konstruis Vitenburgan kastelon. Ekde 1863 tie funkcias lumturo."}, {"text_idx": "#000007", "text": "Tra la kabo pasas birda migrovojo, kaj en 1925 c\u0302i tie estis fondita ornitologia stacio, muzeo kaj centro por vizitantoj. Surloka ornitologo konatigos nin kun la sekretoj de ringado kaj migrado de birdoj, rakontos interesajn kaj neatenditajn historiojn."}, {"text_idx": "#000008", "text": "Mansvinginte al la Kurs\u0302a Laguno de sur la malnova lumturo, ni dau\u0306rigos al la Litovia Venecio \u2013 Minge\u0307, vilag\u0302o kies c\u0302efan straton anstatau\u0306igas la rivero Minija, kaj lokanoj iras per s\u0302ipetoj por gasti c\u0302e la alibordaj najbaroj. Navigos ankau\u0306 ni... g\u0302is la Nemana delto (insulo) Rusne\u0307, sur kiu situas la samnoma urbeto Rusne\u0307. Ni promenos tra la insula urbeto kun c\u0302ic\u0302erono, gustumos la lokan specialaj\u0302on \u2013 fis\u0302supon, vizitos la regionan parkon de la delto de Nemano. Tie ni konatig\u0302os kun la naturo de la delto."}, {"text_idx": "#000009", "text": "Fine de la vojag\u0302o ni trapasos konatig\u0302an padon sur la granda altmarc\u0302o Auks\u030ctumala. Fine de g\u0302i ni grimpos al belvidejo de kie videblas eksterordinare bela kaj mistera panoramo de marc\u0302oj."}, {"text_idx": "#000010", "text": "Ni invitas vin viziti la plej grandan japanan g\u0302ardenon en Eu\u0306ropo. G\u0302i situas en la distrikto de Kretinga, je 38 km de Klajpedo. G\u0302ia areo estas 16 ha. La Japana g\u0302ardeno estas unu el pluraj respegulig\u0302oj de la japana estetiko, filozofio kaj vivstilo. Lau\u0306 aserto de japanoj, la esenco de g\u0302ardenoj estas unusignifa: plibonigi la kvaliton de la homa vivo, sentigi harmonion kaj ekvilibron inter la spirita kaj materia vivo. La japanaj g\u0302ardenoj permesas konscii, ke homo estas parto de la naturo."}, {"text_idx": "#000011", "text": "La g\u0302ardeno ekfunkciis en 2007 lau\u0306 iniciato de la kuracisto S\u030caru\u0304nas Kasmauskas, kiu invitis la majstron Hajime Watanabe el Japanio. En la g\u0302ardeno ni trovos kolekton de bonsajoj, zenajn s\u0302tonojn kaj g\u0302ardenetojn de sakuroj kun artefaritaj lagoj."}, {"text_idx": "#000012", "text": "Perpiede tra la malnova urbo"}, {"text_idx": "#000014", "text": "Dum la ekskurso tra la malnova urbocentro de Klajpedo ni konatig\u0302os kun majestaj pag\u0302oj de la historio de unu el la plej malnovaj urboj de Litovio kun trabfakaj domoj, specifaj nur por la Klajpeda haveno. En la koro de la urbo \u2013 Teatra Placo \u2013 ni vidos la monumenton \u201cAnjo el Taravo\u201d kaj la balkonon, el kiu parolis Hitlero, veninte al la urbo."}, {"text_idx": "#000015", "text": "Ni vagos tra komfortaj kortetoj de artistoj, ni konatig\u0302os kun malgrandaj skulptaj\u0302oj (ekzemple, \u201cKato kun g\u0302entlemana vizag\u0302o\u201d), trovos misteran mus\u0302eton kaj ekkonos g\u0302ian povon; ekscios kion faras drako grimpinte sur muron kaj sur tegmento de kiu domo hejmig\u0302as kamentubistoj kaj kion omag\u0302as la skulptaj\u0302o \u201cKas\u0302observanto\u201d."}, {"text_idx": "#000016", "text": "Ni vizitos la preg\u0302ejon de Maria, la Reg\u0302ino de Paco, supreniros al g\u0302ia turo kaj admiros la bildojn de la Klajpeda haveno, ni vizitos la Kastelan muzeon en kies au\u0306tentikaj ejoj de la 16\u201318a jarcentoj estas ekspozicio pri la kastelo kaj la urbo. Fine de la ekskurso en malnovurba kafejeto ni gustumos teon el Baltmara sukceno. Onidire, la sukcena teo purigas la organismon kaj donas animan trankvilon. Lau\u0306 ekspertoj de sukceno, tiu c\u0302i teo havas kontrau\u0306sepsajn kaj kontrau\u0306toksinajn ecojn."}]